Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од ЗЗЖ Анимал Лаверс, поднесена преку претседателот на Здружението, Наталија Иванова, против Решението на Јавното претпријатие за заловување и третман на бездомни кучиња Стационар-Лана-Струмица, по предметот Барање за пристап до информации од јавен карактер, на 30.05.2023 година, го донесе следното

**Р Е Ш Е Н И Е**

1. Жалбата изјавена од од ЗЗЖ Анимал Лаверс, поднесена преку претседателот на Здружението, Наталија Иванова, против Решението на Јавното претпријатие за заловување и третман на бездомни кучиња Стационар-Лана-Струмица бр.03-276/2 од 12.05.2023 година, заведена во Агенцијата под бр.08-204 на 17.05.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган, за вториот дел од Барањето.**
2. **Решението на Имателот на информации, бр.03-276/2 од 12.05.2023 година, СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата, ЗЗЖ Анимал Лаверс, на 03.05.2023 година поднело Барање за пристап до информации од јавен карактер до Општина Струмица, со кое побарало по пошта или по е-маил да му се достави електронски запис од следната информација:

„иако информацијата содржи лични податоци, како организација кога координативно може да придонесе кон контрола и развој на ново-основаното ЈП Лана, бараме броеви на микрочипови на 12-те кучиња кои се спомнати како вдомени во Решение бр.32-1971/2 како и копија од CV на ветеринарот Александар Поп-Димитров вработен во ЈП Лана (добивме претходно одговор дека поради заштита на лични податоци, не може да ни испратите, Ве молиме да ги изземете сите лични податоци како адреса, матичен број и контакт, бараме информација за неговата стручност, број на лиценца и искуство со работата која ја врши.“

Постапувајќи по ова Барање, Имателот на информации на 04.05.2023 година на Барателот му доставил електронски допис со кој го известил Барателот дека: „Согласно член 18 став 1 од Законот за слободен пристап до информации од јавен карактер, Општина Струмица не е имател на бараните податоци и затоа Барањето го препраќаме до имателот на информации ЈПЗБК „Стационар-Лана“ Струмица и одговорот треба да Ви го достават во одредениот законски рок....“

Постапувајќи по оваа Барање, Јавното претпријатие за заловување и третман на бездомни кучиња Стационар-Лана-Струмица на 12.05.2023 година донелo Решение со кое Барањето на Барателот се прифаќа делумно со бр.03-276/2. Со Решението за првиот дел од Барањето му овозможил пристап до бараната информација, додека за вториот дел од Барањето наведува дека: „Барањето за копија од CV на ветеринарниот лекар вработен во ЈПЗБК Стационар Лана Струмица не сме во можност да ВИ го проследиме. Истото може лично да го побарате од ветеринарниот лекар Александар Поп Димитров.“

Незадоволен од вториот дел од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-204 на 17.05.2023 година. Во Жалбата е наведено дека: „Врз основа на барање од наша страна, до ЈП Лана за CV од ветеринарен лекар вработен во ЈП Лана каде бараме личните податоци да бидат отстранети, сме одбиени за добивање на информацијата. Сакаме да биде излистено претходно работно искуство и образование.“

Агенцијата со електронски допис бр.08-204 од 17.05.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите расположливи списи по предметот, истата **ЈА УВАЖИ, Решението на Имателот на информации бр.03-276/2 од 12.05.2023 година го поништи и предметот го врати на повторно постапување пред првостепениот орган за вториот дел од Барањето,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил во целост согласно одредбите од Законот за слободен пристап до информации од јавен карактер.

Во конкретниот случај, Имателот на информации постапувајќи по Барањето на Барателот донел Решение со кое го делумно му овозможува пристап до бараните информации на Барателот, односно дека за вториот дел од Барањето не му ја доставува бараната информација упатувајќи бараната информација да ја побарат лично од ветеринарот.

По разгледување на Решението на Имателот на информации, Агенцијата утврди дека Имателот на информации не одбил пристап до бараната информација повикувајќи се на член 6 став 1 од Законот за слободен пристап до информации од јавен карактер, ниту при одбивањето го спровел задолжителниот тест на штетност, ниту пак постапил согласно член 6 став 4 од истиот Закон.

Барање за пристап до информации од јавен карактер може да се одбие **само** во согласнот со членот 6 став 1 од Законот за слободен пристап до информации од јавен карактер, односно само во случаите кои се наведени како исклучоци од слободниот пристап, по спроведен **задолжителен Тест на штетност**, регулиран во член 3 точка 6 и член 6 став 3 од Законот за слободен пристап до информации од јавен карактер.

Доколку, евентуално, бараните информации содржат лични податоци кои можат да се прикријат, Имателот на информации постапува согласно член 6 став 4 од Законот за слободен пристап до информации од јавен карактер, каде е утврдено дека: „ако документот или негов дел содржи информации од ставот 1 на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот“.

Согласно член 3 алинеја 6 од Законот за слободен пристап до информации од јавен карактер „тест на штетност“ е задолжителна постапка која ја спроведува имателот на информацијата, пред да го одбие пристапот согласно со членот 6 став 1 од овој закон, а со која ги проверува последиците врз интересот кој се заштитува, односно јавниот интерес што би се постигнал со објавување на информацијата.

Во конкретниот случај, Агенцијата му укажува на Имателот на информации дека бараната информација, која се однесува на квалификациони и стручни вештини и работно искуство на лекарот е должен да му ја достави на Барателот, имајќи го во предвид членот 6 став 4 од горенаведениот Закон.

Имено, вработените во јавната администрација вршат дејност од јавен интерес и нивните податоци за стручноста, квалификацијата и образованието се од јавен карактер и на Барателот треба да му се овозможи пристап до истите, со тоа што при повторното постапување е должен да донесе соодветно решение согласно член 20 од Законот за слободен пристап до информации од јавен карактер, а одговорот на бараната информација да се достави во образложението на решението, односно во прилог на истото.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**